TEM:n mukaan Juha Sipilän (kesk) hallituksen tavoite 72 %:n työllisyysasteesta 2019 ei toteudu.

Ennusteen mukaan "erityisen nopeasti" laskee pitkäaikaistyöttömien määrä. AOP

Työttömien työnhakijoiden määrä vähenee nyt nopeammin kuin vielä viime syksynä ennustettiin, kertoo työ- ja elinkeinoministeriö (TEM).

- Tänä vuonna työttömiä työnhakijoita ennustetaan olevan yhteensä noin 314 000, mikä on keskimäärin 35 000 henkeä vähemmän kuin viime vuonna. Ensi vuonna työttömien työnhakijoiden määrän ennustetaan laskevan 30 000 henkeä ja 2019 yhteensä 15 000 henkeä, TEM:n tänään julkistamassa työmarkkinaennusteessa sanotaan.

Ennusteen mukaan " erityisen nopeasti " laskee pitkäaikaistyöttömien määrä.

- Pitkäaikaistyöttömien määrä laskee tänä vuonna 23 000 henkeä viime vuoteen verrattuna, jolloin pitkäaikaistyöttömiä oli 124 000. Ensi vuonna pitkäaikaistyöttömiä arvioidaan olevan 85 000 ja vuonna 2019 noin 78 000.

TEM:n mukaan osa pitkäaikaistyöttömien määrän laskusta " selittynee " kolmen kuukauden välein toteutettavilla työttömien haastatteluilla. TEM arvioi haastattelujen poistavan työnvälitystilastoista " jo työllistyneitä työttömäksi luettuja. "

Lisäksi TEM:n mukaan " eläketuki " vähentää pitkäaikaistyöttömien määrää.

Työllisyysasteen TEM ennustaa nousevan tänä vuonna 69,4 prosenttiin ja ensi vuonna 69,9 prosenttiin.

Juha Sipilän (kesk) hallitus tavoittelee 72 prosentin työllisyysastetta vaalikauden loppuun eli kevääseen 2019 mennessä.

- Työllisyysastetavoitteessa päästänee hieman yli 70 prosentin hallituskauden lopulla. Ennustettua parempi talouskasvu luonnollisesti johtaisi parempiin työllisyyslukuihin, ennusteen sivuilla todetaan.

- Työllisyysasteen nousu on osin seurausta työvoiman kysynnän kasvusta, mutta selittyy osin myös työikäisten määrän supistumisella, neuvotteleva virkamies Johanna Alatalo toteaa TEM:n tiedotteessa.

Työttömyysaste laskee työmarkkinaennusteen mukaan tänä vuonna 8,4 prosenttiin. Ensi vuonna työttömyysasteen arvioidaan laskevan edelleen 8 prosenttiin.

TEM:n mukaan sen lyhyen aikavälin työmarkkinaennuste perustuu rakenteelliseen aikasarja-analyysiin, jossa hyödynnetään suhdanneindikaattoreiden, työmarkkinatilastojen ja politiikkainformaation lisäksi valtionvarainministeriön bruttokansantuote-ennustetta sekä tilastokeskuksen väestöennusteita.